作者：李昴英
词牌/韵律：摸鱼儿

paragraphs: 怪朝来、片红初瘦，半分春事风雨。
丹山碧水含离恨，有脚阳春难驻。
芳草渡。
似叫住东君，满树黄鹂语。
无端杜宇。
报采石矶头，惊涛屋大，寒色要春护。
阳关唱，画鹢徘徊东渚。
相逢知又何处。
摩挲老剑雄心在，对酒细评今古。
君此去。
几万里东南，只手擎天柱。
长生寿母。
更稳步安舆，三槐堂上，好看彩衣舞。